“Гэр бүл-2024” арга хэмжээ батлах тухай

Монгол Улсын засаг захиргаа, нутаг дэвсгэрийн нэгж, түүний удирдлагын тухай хуулийн 20 дугаар зүйлийн 20.1.7 дахь заалт, 25 дугаар зүйлийн 25.1 дэх хэсэг, дүүргийн Иргэдийн Төлөөлөгчдийн Хурлын 2020 оны 11 дүгээр тогтоолыг тус тус үндэслэн ТОГТООХ нь:

1. Гэр бүлийн нийгмийн идэвх оролцоог нэмэгдүүлж, гэр бүлийн боловсрол олгох замаар амьдралын чанарыг сайжруулах, тулгамдсан бэрхшээлийг шийдвэрлэхэд салбар дундын хамтын ажиллагааг нэмэгдүүлэх, гэр бүлтэй ажиллах ажилтнуудыг чадваржуулах, хамтарсан багийн идэвх оролцоо, хамтын ажиллагааг сайжруулах зорилго бүхий “Гэр бүл-2024” арга хэмжээг хавсралт ёсоор баталсугай.

2. Арга хэмжээг хэрэгжүүлэх үйл ажиллагааг зохион байгуулж, хэрэгжилтийг жил бүр дүүргийн Иргэдийн Төлөөлөгчдийн Хурлын Тэргүүлэгчдэд тайлагнаж ажиллахыг дүүргийн Засаг дарга /Н.Батсүмбэрэл/-д даалгасугай.

ДАРГА Б.МӨНХБАТ

Чингэлтэй дүүргийн Иргэдийн Төлөөлөгчдийн

Хурлын Тэргүүлэгчдийн 2021 оны 05 дугаар

сарын...-ны өдрийн ... дүгээр тогтоолын хавсралт

“ГЭР БҮЛ-2024” АРГА ХЭМЖЭЭ

**Нэг. Арга хэмжээний үндэслэл, өнөөгийн байдал**

Монгол Улсын тогтвортой хөгжлийн үзэл баримтлал-2030, Гэр бүлийн тухай хууль, Гэр бүлийн хүчирхийлэлтэй тэмцэх тухай хууль, Хүүхдийн эрхийн тухай хууль, Хүүхэд хамгааллын тухай хууль зэрэгт гэр бүл, хүүхдийн эрх, хамгааллын талаар тусгагдсан байдаг.

Гэр бүл нь үндэсний тусгаар тогтнол, аюулгүй байдлын үндэс, улс орны хөгжил дэвшлийн баталгаа төдийгүй төр улс дотор оршин буй гэр улс нь үндэсний ёс заншил, соёл уламжлал, үнэт зүйл өвлөгдөн хадгалагддаг, хүний хөгжил төлөвшлийн суурь орчин байдаг.

Чингэлтэй дүүргийн хэмжээнд өнгөрсөн 4 жилийн хугацаанд “Жаргалтай гэр бүл” хөтөлбөр, Гэр бүлийг дэмжих туршилтын хөтөлбөр, “Хөгжлийн үндэс” төсөл зэрэг гэр бүлийн хөгжлийг дэмжих төсөл, хөтөлбөрүүд хэрэгжиж дүүргийн хэмжээнд нийт 3004 өрхөд хүрч, тодорхой үр дүнд хүрсэн. Гэсэн хэдий ч 2020 оны байдлаар улсын болон дүүргийн хэмжээнд гэр бүл салалт, гэр бүлийн хүчирхийллийн дуудлага мэдээлэл тасралтгүй ирсээр байна.

Статистик тоон мэдээнээс авч үзэхэд гэр бүлийн салалт, хүчирхийлэл үүсэж буй шалтгаан нь боловсролын түвшин доогуур эзэмшсэн мэргэжилгүйгээс өрхийн орлого бага, хөлсний ажил хийдэг ч тогтмол бус, үр хүүхдээ зөв хүмүүжүүлэх арга барил дутмаг, хандлага буруу, бэлэнчлэх сэтгэлгээтэй, хорт зуршилд хэт их автсанаас хүүхэд эмэгтэйчүүдийн эрх зөрчигддөг, асуудлаа хандаж шийдвэрлэх аргаа мэдэхгүй, гэр бүлийн дарамт хүчирхийлэл, сэтгэл гутралаас хамгаалах үйлчилгээ шаардлагатай байгаа нь харагдаж байна. Өнөөгийн нийгэмд гэр бүлийн харилцаа, эцэг эх, насанд хүрэгчдийн үүрэг хариуцлагыг нэмэгдүүлэх шаардлага бий болж байна.

Иймд гэр бүлийн хөгжлийг дэмжих, гэр бүлийн тогтвортой байдлыг хангах чиглэлээр нийгмийн ажлын үйлчилгээг хүргэх, залуу гэр бүлд ганцаарчилсан болон бүлгийн сэтгэл зүйн зөвлөгөө, оношилгоо үйлчилгээ үзүүлэх, хямралын үеийг даван туулахад туслах, нийгмийн тусламж үйлчилгээг бодитой үзүүлэн амьдралын чанарыг дээшлүүлэхэд чиглэсэн үйл ажиллагааг салбарын байгууллагуудын оролцоотой хамтран хэрэгжүүлэхээр Чингэлтэй дүүргийн 2021-2024 оны хөгжлийн хэтийн зорилт, Дүүргийн Засаг даргын 2021-2024 оны үйл ажиллагааны мөрийн хөтөлбөрийг тус тус үндэслэн гэр бүлд чиглэсэн хөтөлбөр боловсруулах хэрэгцээ тулгарч байна.

**Хоёр. Арга хэмжээний зорилго**

Чингэлтэй дүүргийн гэр бүлийн нийгмийн идэвх оролцоог нэмэгдүүлж, гэр бүлийн боловсрол олгох замаар амьдралын чанарыг сайжруулах, гэр бүлийн өмнө тулгамдсан бэрхшээлийг шийдвэрлэхэд салбарын байгууллагуудын хамтын ажиллагааг нэмэгдүүлэх, гэр бүлийн хөгжлийг дэмжих, гэр бүлтэй ажиллах ажилтнуудыг чадваржуулах, хамтарсан багуудын оролцоо, хамтын ажиллагааг сайжруулах замаар орон нутагт тогтвортой, эерэг харилцаатай гэр бүлийг бий болгоход оршино.

**Гурав. Арга хэмжээний зорилтууд, хүрэх үр дүн**

**Зорилт 1. Гэр бүлийн гишүүдийн хөгжил оролцоог нэмэгдүүлж, чадавхжуулснаар тогтвортой гэр бүл бий болох.**

1.1.Гэр бүлийн боловсрол олгох сургалтыг үе шаттай зохион байгуулах

1.2.Гэр бүлд чиглэсэн дэмжих бүлэг, сайн дурын байгууллагуудын үйл ажиллагааг сайжруулах, хамтран ажиллах

1.3.Гэр бүлийн сайн туршлагыг олон нийтэд сурталчлах чиглэлээр уралдаан тэмцээн, гэр бүлийн зөвлөгөөн зохион байгуулах

1.4.Байгууллагын дэргэдэх эцэг эхийн зөвлөлийн үйл ажиллагааг дэмжих, эрчимжүүлэх замаар ажилтан, албан хаагчдын гэр бүл, хүүхдийг хөгжлийн үйлчилгээнд хамруулах

1.5.Гэр бүлийн хүчирхийллийн хохирогч, зорилтот бүлгийн иргэдийг сэтгэл зүйн болон нөхөн сэргээх үйлчилгээнд хамруулах, холбон зуучлах.

**Хүрэх үр дүн:**

* Иргэдийн гэр бүлийн боловсролын талаар мэдлэгийг нэмэгдүүлсэн байна.
* Дэмжих бүлгүүдийг байгуулж, сайн дурын байгууллагуудтай хамтран ажилласан байна.
* Гэр бүлийг идэвхжүүлэх үйл ажиллагаануудыг улирал бүр зохион байгуулж, гэр бүлийн өдрийг тогтмол зохион байгуулж заншсан байна.
* Байгууллага аж ахуй нэгжийн дэргэд эцэг эхийн зөвлөл байгуулж, ажилтан албан хаагчдын гэр бүл, хүүхдэд чиглэсэн хөгжлийн үйл ажиллагааг зохион байгуулсан байна.
* Хүчирхийллийн хохирогч, зорилтот бүлгийн иргэдэд нийгэм, сэтгэл зүйн үйлчилгээг үзүүлж шаардлагатай үйлчилгээнд холбон зуучилсан байна*.*

**Зорилт 2. Хүүхэд, залуучуудын хөгжил оролцоог дэмжиж, хүүхэд хамгааллын тогтолцоог бэхжүүлэх.**

2.1. Хүүхдийн оролцооны байгууллагуудыг дэмжих, тэдгээрийн идэвхтэн хүүхдүүдээр дамжуулан хүүхэд хамгааллын чанарыг сайжруулж, нөлөөллийн ажлуудыг зохион байгуулах.

2.2 Хөгжлийн бэрхшээлтэй хүүхэд болон тэдний эцэг эх, гэр бүлийн гишүүдийн хөгжил оролцоо, хөдөлмөр эрхлэлтийг дэмжиж, бүлгүүдийг дэмжин идэвхжүүлэх.

2.3 Хүүхэд, залуучуудыг аливаа хорт зуршил гэмт хэрэг, осол гэмтэлд өртөхөөс урьдчилан сэргийлэх, сургалт нөлөөллийн ажлуудыг мэргэжлийн байгууллагуудтай хамтран зохион байгуулах.

2.4 Их дээд сургуулиудыг түшиглэн залуучуудын сонирхлын бүлгийн үйл ажиллагааг дэмжих, хамтран ажиллах.

2.5 Хүүхдийн болон гэр бүлийн хүчирхийллээс урьдчилан сэргийлэх чиглэлээр хүнсний дэлгүүр, худаг, хөршийн гурвалсан холбоог сайжруулах, мэдээллээр хангах.

2.6 Хүүхдийн хөгжил, оролцоо, хамгааллын чиглэлээр үйл ажиллагаа явуулдаг төрийн болон төрийн бус байгууллага, олон улсын байгууллагуудтай хамтран ажиллах.

2.7 Хүүхдийн эрхийн зөрчил, гэр бүлийн хүчирхийллийн хохирогч, эрсдэлт нөхцөлд амьдарч буй зорилтот бүлгийн, хараа хяналтгүй, хөдөлмөр эрхлэгч хүүхдүүдэд хүүхэд хамгааллын хариу үйлчилгээг эрчимжүүлэн ажиллах.

2.8 Асран хамгаалагч, харгалзан дэмжигч тогтоолгосон үрчлэгдсэн хүүхдийн эрхийг хамгаалах, тэдгээрт хяналт тавих, асрамж халамжийн төвүүдээс 18 насанд хүрээд гарч буй хүүхэд, залуучуудад бие даан амьдрахад дэмжлэг үзүүлэх, шаардлагатай үйлчилгээнд холбон зуучлах.

**Хүрэх үр дүн:**

* Хүүхдийн оролцооны байгууллагын хүүхдүүдээр дамжуулан нөлөөллийн ажил зохин байгуулж, идэвхтэн хүүхдийн тоо нэмэгдэж, хүүхэд хамгааллын чанар сайжирсан байна.
* Хөгжлийн бэрхшээлтэй болон тэдний эцэг, гэр бүлийн гишүүдийн нийгмийн идэвх дээшилж, хөдөлмөр эрхлэлт нэмэгдсэн байна.
* Аливаа эрсдэлд өртөхөөс урьдчилан сэргийлэх, нөлөөллийн арга хэмжээг тогтмол зохион байгуулдаг болсон байна.
* Залуучуудын сонирхлын клуб, дэмжих бүлгүүдийг байгуулан, хамтран ажилладаг болсон байна.
* Хүүхдийн болон гэр бүлийн хүчирхийллээс урьдчилан сэргийлэх үйл ажиллагааг тогтмол зохион байгуулсан байна.
* Төрийн болон төрийн бус байгууллага, олон улсын байгууллагуудтай хамтын ажиллагаа сайжирсан байна.
* Аливаа эрсдэлт өртсөн, өртөж болзошгүй, хүүхдүүдэд үзүүлэх хүүхэд хамгааллын хариу үйлчилгээний чанар хүртээмж сайжирсан байна.
* Асрамж халамжийн төвөөс бие даан амьдрахаар гарч буй хүүхэд залуучуудад бодит дэмжлэг үзүүлсэн байна.

**Зорилт 3. Хамтарсан багийн үйл ажиллагааг чадваржуулж, эрчимжүүлэх**

3.1. Хамтарсан багийн гишүүдийг чадавхжуулах сургалтыг үе шаттайгаар зохион байгуулах, салбар дундын уялдаа холбоог сайжруулах

3.2 Хамтарсан багийн үйл ажиллагааг дэмжих, гишүүдийг урамшуулах, хамтарсан багийн үйл ажиллагааны зардлыг тооцоо судалгаанд үндэслэн зохих түвшинд нэмэгдүүлэх

3.3.Хамтарсан багийн кейс менежментийг сайжруулах

**Хүрэх үр дүн**

* Хамтарсан багийн гишүүдийн мэргэжлийн ур чадвар дээшлэн, байгууллага хоорондын уялдаа холбоо сайжирч, үйлчлүүлэгчдийн сэтгэл ханамж нэмэгдсэн байна*.*
* Хамтарсан багууд өөрийн үйл ажиллагаанд тохирсон зардалтай болсноор үйлчилгээний чанар хүртээмж нэмэгдсэн байна.
* Кейс менежментийг сайжруулснаар хүүхэд хамгааллын тогтолцоо бэхэжсэн байна*.*

**Дөрөв. Арга хэмжээг хэрэгжүүлэх зарчим**

4.1. Арга хэмжээг хэрэгжүүлэхдээ дараах зарчмуудыг баримтална

4.1.1. Арга хэмжээний зорилго, зорилтууд хууль, эрх зүйн акт, тогтоол, шийдвэрт нийцсэн байх

4.1.2. Арга хэмжээний зорилго бодитой, зорилтууд хэрэгжихүйц байх

4.1.3. Арга хэмжээний хэрэгжилт нь төрийн болон төрийн бус байгууллага, иргэд хүүхэд олон нийтийн санаачилга оролцоонд тулгуурласан байх

**Тав. Хэрэгжүүлэх хугацаа, санхүүжилт**

5.1. Энэхүү арга хэмжээг 2021-2024 он хүртэл 4 жилийн хугацаанд хэрэгжүүлнэ.

5.2 Арга хэмжээний санхүүжилтийг дараах эх үүсвэрүүдээс бүрдэнэ.

5.2.1. Улсын болон орон нутгийн төсөв

5.2.2. Олон улсын болон төрийн бус байгууллагын төсөл хөтөлбөр, тусламж

5.2.3 Бусад эх үүсвэр

**Зургаа. Арга хэмжээний удирдлага, зохион байгуулалт**

6.1. Арга хэмжээг дүүргийн Засаг даргын Тамгын газар, Гэр бүл, хүүхэд, залуучуудын хөгжлийн хэлтэс, хороодын Засаг даргын Ажлын алба, цэцэрлэг, сургууль, олон улсын болон төрийн бус байгууллагатай хамтран хэрэгжүүлнэ.

6.2. Арга хэмжээг удирдлага, төлөвлөлтөөр хангах, бодлогын хэрэгжилтийг зохицуулах ажлыг Засаг даргын Тамгын газар, Нийгмийн хөгжлийн хэлтэс хэрэгжүүлнэ.

6.3. Арга хэмжээний хэрэгжилтийг дүүргийн Гэр бүл, хүүхэд, залуучуудын хөгжлийн хэлтэс, цагдаагийн газар, хороодын хамтарсан баг хэрэгжүүлнэ

6.4. Арга хэмжээний хэрэгжилтийг жил бүр дүүргийн Иргэдийн Төлөөлөгчдийн Хурлын Тэргүүлэгчдийн хуралдаанд тайлагнана.

**Долоо. Хамрах хүрээ**

Чингэлтэй дүүргийн 1-19 дүгээр хорооны нийт өрхүүдийг хамруулна. Залуу гэр бүл, зорилтот гэр бүл, нийгмийн халамжийн дэмжлэг шаардлагатай хөтөлбөрт хамрагдаж байгаагүй хөгжлийн бэрхшээлтэй, хүчирхийлэл дарамтад өртөх зэргээр эрх нь зөрчигдсөн болон эрүүл мэнд хөгжлийн доройтолтой гэр бүлийн гишүүнтэй өрх зэргийг сонгож хамруулна.

**Найм. Арга хэмжээний хүрэх үр дүн**

Гэр бүлийн нийгмийн идэвх оролцоог нэмэгдүүлэх, гэр бүлийн хөгжил хамгааллыг сайжруулах талаар хийгдэж буй ажлын үр дүн сайжирч, гэр бүлийн боловсрол олгох замаар орон нутагт тогтвортой, эерэг харилцаатай гэр бүлийн таатай орчин бүрдсэн байна.

**Ес. Шалгуур үзүүлэлт**

|  |  |  |  |  |  |
| --- | --- | --- | --- | --- | --- |
| № | Шалгуур үзүүлэлт | Хэмжих нэгж | Суурь түвшин  2020 он | Зорилтот түвшин  2024 он | Хэрэгжүүлэх байгууллага |
| **Зорилт 1-ийн шалгуур үзүүлэлт** | | | | | |
| 1 | Гэр бүлийн боловсролыг дээшлүүлэх, олон нийтэд сурталчлах чиглэлээр зохион байгуулсан ажил хамрагдсан иргэд | Тоо/жилд | 5000 | 8000 | ЧДЗДТГ  ГБХЗХХ, ЕБС-иуд  1-19 дүгээр хороо  Боловсролын хэлтэс |
| 2 | Гэр бүлийн гишүүдийг хөгжүүлэх эцэг эх, хүүхэд хоорондын харилцаа үүрэг хариуцлагыг сайжруулах сургалт сурталчилгаа, зөвлөгөө мэдээлэл өгөх үүрэг бүхий клуб | Тоо | 5 | 10 | ЧДЗДТГ  ГБХЗХХ  1-19 дүгээр хороо |
| 3 | Байгууллагын дэргэдэх эцэг эхийн зөвлөл байгуулсан тоо | Тоо | 60 | 120 | ЧДЗДТГ  ГБХЗХХ  ААНБ  1-19 дүгээр хороо |
| 4 | Гэр бүлийн хүчирхийллийн хохирогч, зорилтот бүлгийн иргэдийг сэтгэл зүйн болон нөхөн сэргээх үйлчилгээнд хамруулсан тоо | Тоо | 435 | 1500 | ЧДЗДТГ  ГБХЗХХ  1-19 дүгээр хороо |
| **Зорилт 2-ын шалгуур үзүүлэлт** | | | | | |
| 1 | Хүүхдийн оролцоог хангасан чуулга, уулзалт хэлэлцүүлэг | Тоо/ жил | 4 | 6 | ЧДЗДТГ  ГБХЗХХ  Боловсролын хэлтэс  ЕБС-иуд |
| 2 | Хөгжлийн бэрхшээлтэй хүүхэдтэй эцэг эхчүүдийн бүлэг | Тоо | 3 | 5 | НХХ  ГБХЗХХХ  1-19 дүгээр хороо  гэгээлэн ТББ |
| 3 | Хүүхэд залуучуудыг аливаа хорт зуршил, гэмт хэрэг, осол гэмтэлд өртөхөөс урьдчилан сэргийлэх чиглэлээр зохион байгуулсан үйл ажиллагаа | Тоо | 12 | 16 | ЧДЗДТГ  ГБХЗХХ  Боловсролын хэлтэс  ЕБС-иуд |
| 4 | Залуучуудын сонирхлын бүлэг | Тоо | 2 | 5 | ЧДЗДТГ  ГБХЗХХ |
| 5 | Гэр бүлийн хүчирхийллээс урьдчилан сэргийлэх чиглэлээр зохион байгуулсан үйл ажиллагаа | Тоо/жил | 25 | 30 | ЧДЗДТГ  ГБХЗХХ  Дүүргийн цагдаагийн 1,2 дугаар хэлтэс |
| 6 | Хараа хяналтгүй хөдөлмөр эрхлэгч хүүхэд | Тоо | 12 | 0 | ЧДЗДТГ  ГБХЗХХ  Дүүргийн цагдаагийн 1,2 дугаар хэлтэс |
| 7 | Асрамж халамжийн төвүүдээс 18 насанд хүрээд гарч буй хүүхэд залуучуудад бие даан амьдрах дэмжлэг үзүүлэх үйл ажиллагаа | Тоо | 1 | 8 | ЧДЗДТГ  ГБХЗХХ  Нийслэлийн 28 асрамжийн газар |
| **Зорилт 3-ын шалгуур үзүүлэлт** | | | | | |
| 1 | Хамтарсан багийн гишүүдийн мэргэжлийн ур чадварыг дээшлүүлэх сургалт, тэмцээн, уралдаан | Тоо/жил | 6 | 15 | ЧДЗДТГ  1-19 дүгээр хороо |
| 2 | Хамтарсан багийн үйл ажиллагааны зардлын тооцоо судалгаанд үндэслэн олгосон байдал | Тоо | 19 | 19 | ЧДЗДТГ  1-19 дүгээр хороо |

**Арав . Арга хэмжээний хэрэгжилтийн хяналт, шинжилгээ, үнэлгээ**

**шалгуур үзүүлэлт**

10.1“Гэр бүл 2024” арга хэмжээг 2021-2024 онд хэрэгжих бусад төсөл хөтөлбөртэй уялдуулан зохион байгуулах бөгөөд хяналт-шинжилгээ үнэлгээ хийх, тайлагнах арга хэмжээг Гэр бүл, хүүхэд, залуучуудын хөгжлийн хэлтэс хариуцна.

10.2 Тухайн жилд төлөвлөсөн үйл ажиллагааны хэрэгжилтэд жил бүр үр дүнд суурилсан хяналт-шинжилгээ үнэлгээ хийж тайлагнана.

10.3 Үр дүнд суурилсан явцын үнэлгээг 2021 оны эхний улиралд багтааж, хөтөлбөрийн хэрэгжилтийн дунд хугацаанд зорилтот түвшинд хүрсэн эсэхэд үнэлгээ хийж, зөвлөмж гаргана.

10.4 Үр дүнд суурилсан нэгтгэн дүгнэх үнэлгээг 2024 эхний хагас жилд багтааж, хөтөлбөрийн биелэлт зорилтот түвшинд хүрсэн эсэхэд эцсийн байдлаар үнэлж үр дүн, үр нөлөөг тодорхойлон цаашдын бодлого боловсруулах чиглэлээр дүгнэлт, зөвлөмж гаргана

10.5 Үр дүнд суурилсан явцын болон нэгтгэн дүгнэх үнэлгээг зохион байгуулахдаа төрийн болон төрийн бус байгууллага, олон улсын байгууллага бусад түншүүдийн төлөөллийн оролцоог хангаж ажиллана. Шаардлагатай бол хөндлөнгийн байгууллагаар гүйцэтгүүлж болно.

10.6 Арга хэмжээний хэрэгжилт, түүний мөрөөр авсан арга хэмжээ олон нийтэд ил тод нээлттэй байх бөгөөд мэдээллийн цахим хуудсанд тогтмол байршуулна.

10.7Тухайн зорилтот үйл ажиллагааг хэрэгжүүлэх шалгуур үзүүлэлт, суурь үзүүлэлт, хүрэх үр дүнг статистик тоо баримт, төрөөс хүн амын хөгжлийн талаар баримтлах бодлого, Монгол Улсын тогтвортой хөгжлийн үзэл баримтлал-2030 зэрэг томоохон баримт бичгүүдэд туссан зорилго, зорилт, шалгуур үзүүлэлттэй нийцүүлсэн болно.